Kubaanse dokters kos Gauteng R30 miljoenKubaanse gesondheidswerkers kom in April 2020 in Suid-Afrika aan. (Foto: GCIS) Die Gautengse departement van gesondheid het verlede jaar R30,3 miljoen bestee aan Kubaanse dokters se salarisse. Vanjaar is 14 van dié dokters steeds in die departement se diens en verdien maandeliks tussen R78 000 en R91 000. Dié inligting is Donderdag, in antwoord op ŉ vraag in die provinsiale wetgewer, deur die LUR vir gesondheid bekendgemaak. Nomathemba Mokgethi sê die Kubaanse dokters is aangestel ingevolge ŉ ooreenkoms wat Suid-Afrika en Kuba in 1996 gesluit het. “Kuba is bekend daarvoor dat hulle van die beste gesondheidsuitkomste het en hul ervaring sal die plaaslike gesondheidstelsel bevorder. Kubaanse dokters dien ook as mentors en afrigters van Suid-Afrikaanse dokters wat by primêre gesondheidsorgfasiliteite geplaas is, veral dié Suid-Afrikaanse dokters wat in Kuba opgelei is.” Sy sê 28 Kubaanse dokters is aanvanklik in Mei 2020 vir ŉ jaar aangestel, en van hul kontrakte is intussen verleng. “Dit is teleurstellend dat die departement steeds 14 Kubaanse dokters in diens het, terwyl plaaslike dokters sonder werk sit,” het Jack Bloom, die DA se woordvoerder vir onderwys in Gauteng, gesê. “Ek twyfel of Kubaanse dokters werklik kundigheid meebring wat nie plaaslik verkry kan word nie. Baie van hulle praat nie eens Engels nie en is nie vertroud met die plaaslike gesondheidsuitdagings nie.” Hy het die “misplaaste lojaliteit” aan die Kubaanse regering as immoreel beskryf.